ป่าฮัมบัค

ป่าฮัมบัค () เป็นป่าโบราณตั้งอยู่ใกล้กับ ในรัฐนอร์ทไรน์-เว็สท์ฟาเลิน ประเทศเยอรมนี ระหว่างนครโคโลญกับอาเคิน ป่านี้เป็นที่รู้จักขึ้นมาหลังถูกวางแผนถางป่าเพื่อขยายเหมืองพื้นผิวฮัมบัค โดยแอร์เวเอ อาเก การประท้วงการทำลายป่ามีขึ้นตั้งแต่ปี ค.ศ. 2012 จนถึงปี 2020 เมื่อมีการผ่านกฎหมายอนุรักษ์พื้นที่ป่าที่เหลือรอดจากการถางป่า

ป่าฮัมบัคเคยเป็นป่าที่มีความหลากหลายทางชีวภาพสูง เป็นแหล่งอาศัยของสิ่งมีชีวิต 142 สปีซีส์ที่มีความสำคัญต่อการอนุรักษ์ และได้รับการเรียกขานว่าเป็น "ตัวอย่างสุดท้ายของระบบนิเวศแบบซิลวัน (sylvan) ที่เคยมีอยู่ในพื้นที่นี้ของที่ราบแม่น้ำไรน์ระหว่างอาเคินกับโคโลญตั้งแต่ปลายยุคน้ำแข็ง" ป่าฮัมบัคก่อนการถางป่าเพื่อขยายเหมืองมีขนาดเหลือเพียง 10% ของพื้นที่ป่าเดิม หนึ่งในลักษณะทางชีวภาพที่สำคัญของป่าคือค้างคาวเบ็คชไตน์ซึ่งหาได้ยากและพบในป่านี้ รวมถึงเป็นสัตว์ภายใต้การพิทักษ์อย่างยิ่งยวดตามคำสั่งอนุรักษ์พื้นที่รักษาพันธุ์สัตว์ยุโรป

พื้นที่ป่าฮัมบัคเป็นส่วนหนึ่งของ พื้นที่ขุดถ่านหินลิกไนต์ไรน์ ( (de)), ในส่วนเหมืองพื้นผิวฮัมบัคซึ่งเป็นเหมืองพื้นผิวเปิดที่ใหญ่ที่สุดในเยอรมนี บริษัทผู้ขุดเหมือง แอร์เวเอ อาเก ถือครองที่ดินที่รวมถึงป่าฮัมบัคตั้งแต่ทศวรรษที่ 1960 และมีคำอนุญาตจากทางการในการถางป่าเพื่อขยายเหมืองตั้งแต่อย่างน้อยทศวรรษที่ 1970 บริษัทกล่าวอ้างมาตลอดว่าป่าฮัมบัคต้องถูกถางเพื่อขุดถ่านหิน อันจำเป็นต่อความมั่นคงทางพลังงานในอนาคต โฆษกของแอร์เวเอ กึยโด ชเต็ฟเฟิน (Guido Steffen) กล่าวกับสื่อว่า “ผมเองรู้จักฮัมบัคมาหลายทศวรรษก่อนที่จะมีเหมือง ป่าฮัมบัคเป็นป่าที่ยิ่งใหญ่ มันเป็นเรื่องน่าเสียดายที่จะต้องถางป่านี้ แต่เราไม่ได้ถางป่าเพราะรู้สึกสนุกเวลาที่ได้ตัดไม้ทำลายป่า แต่เนื่องด้วยความจำเป็นทางเศรษฐกิจ ประเทศเยอรมนีมีความต้องการพลังงาน” การประเมินผลกระทบทางสิ่งแวดล้อมหากถางป่าฮัมบัคไม่เคยเกิดขึ้นเนื่องจาก ปฏิเสธความจำเป็นในการทำการประเมินในปี 2017 เนื่องจากบริษัทมีใบอนุญาตถางป่าแล้วตั้งแต่ทศวรรษ 1970 ก่อนการประเมินผลกระทบสิ่งแวดล้อมจะกลายเป็นเรื่องต้องปฏิบัติตามกฎหมาย

นับตั้งแต่ปี ค.ศ. 2012 นักเคลื่อนไหวด้านสิ่งแวดล้อมได้ทำการประท้วงการถางป่า นักเคลื่อนไหวได้ย้ายเข้ามาปักหลักอาศัยในป่าและโดยรอบเพื่อประท้วงและกีดกันการถางป่า โดยมีการปักหลักเช่นนี้หลายครั้ง ครั้งแรกเริ่มต้นในปี 2012 จนกระทั่งปี 2018 ระหว่างการปักหลักในบ้านไม้และที่อยู่อาศัยสร้างขึ้นโดยนักเคลื่อนไหวรอบป่า การถางป่ายังคงดำเนินต่อไป กระทั่งวันที่ 5 ตุลาคม 2018 ศาลปกครองสูง () ในเมืองมึนสเตอร์ตัดสินว่าการถางป่าจะต้องหยุดทันที จนกว่าหลักฐานจากองค์กรพิทักษ์สิ่งแวดล้อม BUND จะประเมินเสร็จสิ้น หลักฐานดังกล่าวนั้นเป็นเอกสารที่ประเมินเกี่ยวกับประชากรค้างคาวเบ็คชไตน์

ในปี 2019 เกรียตา ทืนแบร์ย นักเคลื่อนไหวด้านสิ่งแวดล้อม ได้รับรางวัลกอลเดเนอคาเมอรา ที่ซึ่งเธออุทิศรางวัลนี้ให้แก่ป่าฮัมบัค รวมถึงได้เดินทางเยือนป่าฮัมบัคในปีเดียวกัน เธอกล่าวกับสื่อว่าการได้มาเยือนป่านี้ "ทำให้ฉันเศร้าอย่างยิ่ง ที่จะต้องเห็นการทำลายถางป่าในพื้นที่ที่เคยเป็นระบบนิเวศป่า ฉันเสียใจยิ่งต่อผู้คนที่ต้องถูกบังคับย้ายออก"

ในเดือนมกราคม 2020 การอนุรักษ์ป่าฮัมบัคที่เหลือรอดจากการถางป่าที่หยุดไปในปี 2018 ได้รับการตกลงในรัฐบาลระดับสูง ในระหว่างการประชุมระหว่างรัฐบาลกลางกับรัฐสี่รัฐที่ได้รับผลกระทบจากแผนการลดเลิกการพึ่งพาถ่านหินของเยอรมนี

อ้างอิง

หมวดหมู่:รัฐนอร์ทไรน์-เว็สท์ฟาเลิน
หมวดหมู่:ป่าในประเทศเยอรมนี